
	Παρουσίαση 

του μυθιστορηματικού διηγήματος

της Μαρίας Α. Στυλιανού

Για μια χούφτα ευτυχισμένες μέρες

στο Σπίτι της Κύπρου

Την Πέμπτη 23 Ιουνίου 2022, πραγματοποιήθηκε, στο Σπίτι της Κύπρου στην Αθήνα, εκδήλωση παρουσίασης του μυθιστορηματικού διηγήματος της Μαρίας Α. Στυλιανού, με τίτλο «Για μια χούφτα ευτυχισμένες μέρες».

«Το διήγημα είναι βασισμένο στην αληθινή ιστορία μιας νέας γυναίκας, της τρυφερής αλλά επαναστατικής Άννας, από τη Βαλτική, την οποία γνώρισε η ίδια η συγγραφέας διά ζώσης σε μια δεδομένη χρονική συγκυρία. Το έργο διαπραγματεύεται διαχρονικά και σύγχρονα θέματα, όπως η υπαρξιακή αναζήτηση του κάθε ανθρώπου για ουσιαστικό νόημα ζωής, η ψυχική υγεία και η διαχείρισή της, ο ανεκπλήρωτος αλλά αμοιβαίος έρωτας, τα ανθρώπινα λάθη και πάθη που είναι η κοινή συνισταμένη όλων, ενώ στέλνει αντιπολεμικά μηνύματα τόσο επίκαιρα για την ταραχώδη εποχή μας». 

Για το βιβλίο μίλησαν, η Αναπληρώτρια Καθηγήτρια Αναπτυξιακής, Εκπαιδευτικής και Γνωστικής Ψυχολογίας του Ευρωπαϊκού Πανεπιστημίου Κύπρου κ. Ελεονώρα Παπαλεοντίου-Λουκά και η συγγραφέας. Στο πλαίσιο της εκδήλωσης διαβάστηκε, επίσης, σχετικό κείμενο που απέστειλε η Πρόεδρος του Φορέα Διασφάλισης και Πιστοποίησης της Ποιότητας της Ανώτερης Εκπαίδευσης (ΔΙΠΑΕ) της Κύπρου, Ομότιμη Καθηγήτρια Πανεπιστημίου Κύπρου κ. Μαίρη Κουτσελίνη.

Σύμφωνα με την Καθηγήτρια  κ. Κουτσελίνη, το μυθιστορηματικό διήγημα «Για μια χούφτα ευτυχισμένες μέρες», «με συμπτυγμένη διήγηση και με τα περισσότερα, στην πλοκή και στον μύθο , να υπονοούνται … έχει από τη μια τις αρετές της πλοκής και των εναλλαγών στο ήθος ενός καλού μυθιστορήματος και τα χαρίσματα ενός φιλοσοφημένου σύγχρονου διηγήματος». Όπως δε χαρακτηριστικά ανέφερε η κ, Παπαλεοντίου-Λουκά «το διήγημα καθρεφτίζει έντονα την ευαισθησία και τον εσωτερικό πλούτο της συγγραφέως κι αποτελεί, πέρα από ένα λογοτεχνικό κείμενο, πλούσιο σε καλολογικά στοιχεία και ζωντανές αναπαραστάσεις, κι ένα ψυχογράφημα που αντανακλά την υπαρξιακή δίψα κάθε ανθρώπου για νόημα ζωής και αγάπη αληθινή».
Η Μαρία Α. Στυλιανού γεννήθηκε στη Λευκωσία, της Κύπρου. Είναι Κοινωνιολόγος με ειδίκευση στις Σπουδές Φύλου από τα Πανεπιστήμια Κύπρου και Όσλο. Ασχολείται με τη συγγραφή και την ποίηση και άλλα είδη Καλών Τεχνών από πολύ νεαρή ηλικία. Δείγμα από τα λυρικά ποίηματά της έχουν δημοσιευτεί στον ιστοχώρο e-poema.eu και στο περιοδικό Στέπα - Επιθεώρηση για τον Ρωσικό Πολιτισμό. Η πρώτη της ποιητική συλλογή «Η ευτυχία μου έχει το όνομά σου» κυκλοφορεί από τις Εκδόσεις «Εν Τύποις» (Δεκέμβριος 2020). Το μυθιστορηματικό διήγημα «Για μια χούφτα ευτυχισμένες μέρες» κυκλοφορεί από τις Εκδόσεις Αρμίδα, σε δεύτερη αναθεωρημένη έκδοση (Μάρτιος 2022).

Η εκδήλωση, που πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας, θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=12174

